Griekwastad-moorde: Inligting op seun se selfoon uitgevee | Maroela Media
“Slegs MTN is beskikbaar vir normale selfone op die plaas,” het kapt. Francois Moller, ŉ kommunikasie- en selfoonanalis vir die polisie, getuig.
Moller het getuig hy is deur die ondersoekbeampte gevra om die gedetailleerde selfoonrekening te vergelyk met die inligting op die selfone wat op die toneel aangetref is. Dieselfde is met die seun se Blackberry 8520 gedoen.
Moller het ŉ analise van al die selfone aan die hof voorgehou.
Dit wys dat Marthella op die dag van haar moord haar selfoon vir apps soos Facebook, Twitter en BBM gebruik het.
Deon het sy vrou een keer gebel en hy het sy pa, “Oupa Don”, om 17:49 op Goeie Vrydag gebel.
Christelle Steenkamp het verskeie teksboodskappe en oproepe van vriende deur die loop van die dag ontvang.
Die polisie het egter bevind dat baie inligting op die seun se foon uitgevee is. ŉ BBM-gesprek tussen die seun en ŉ vriend kon opgespoor word en dié gesprek is aan die hof voorgelees.
Moller sê al die data toon dat daar op die dag tydens die noodsaaklike tyd tussen 18:00 en 19:00 selfoonopvangs op die plaas beskikbaar was. Die staat voer aan die moorde is in dié tyd gepleeg.
Kapt. George Jafta, voormalige bevelvoerder van die Griekwastad-polisiestasie, het getuig dat hy op 6 April 2012 die eerste oproep oor die moorde omstreeks 18:50 in die polisiestasie ontvang het.
Die hof het ook getuienis gehoor dat redelike druk op ŉ T-hemp uitgevoer is wat veroorsaak het dat die hemp, wat aan die seun behoort, geskeur het. Klik hier om meer te lees.
Die seun staar ook aanklagte van verkragting en regsverydeling in die gesig.